**Športovci Špeciálnych olympiád: Síce sme dobití, ale stálo to za to!**

**8. jún 2018 Šamorín – Špeciálne olympiády Slovensko zorganizovali 7. ročník Majstrovstiev Slovenska v cyklistike, ktoré sprevádzali aj drobné zranenia. Súťažiaci si napriek tomu preteky naplno užívali a dosiahnuté úspechy boli najlepšou náplasťou na odreté kolená.**

Každá súťaž je pre športovcov s mentálnym postihnutím nielen veľkou výzvou, ale aj zážitkom. V šamorínskom Pomlé parku sa preto všetci tešili na 7. ročník Majstrovstiev Špeciálnych olympiád v cyklistike. *,,Zišli sme sa tu ako taká väčšia rodina, lebo síce sme mali prihlásených viac ako 30 súťažiacich, vzhľadom na možnosti transportu bicyklov sa nakoniec majstrovstiev zúčastnilo 20 cyklistov. Tí, ktorým sa však podarilo prísť, vydali zo seba maximum a preteky mali výbornú atmosféru,“* hovorí **Eva Lysičanová, prezidentka Špeciálnych olympiád Slovensko**.

Na majstrovstvách súťažili cyklisti v štyroch disciplínach – v časovke na 500 m, 1 km, 2 km a 5 km.Medzi dievčatami sa darilo Veronike Máčkovej (12) z ŠK Manín Považská Bystrica a najmladším súťažiacim bol Adam Kalafut (11) z Košíc, ktorý sa pravidelne zúčastňuje všetkých podujatí a patrí k šikovným univerzálnym športovcom. Na pretekoch sa diváci dočkali aj kaskadérskych kúskov! ,,*Páčil sa mi môj pád, ako keby som skočil šípku do bazéna, chcel som spraviť šmyk, ale namiesto zadnej brzdy som stlačil prednú a už som bol hore nohami! Letel som rýchlo ako na diaľnici. Síce sme teda niektorí aj dobití, ale stálo to zato, rany prebolia,”* zasmial sa Michal Cabaj (16) zo Spojenej školy internátnej v Považskej Bystrici. *,,Medzi mužmi dominoval Jakub Kriššák, ktorý zvíťazil v dvoch disciplínach. Stal sa tak naším najlepším cyklistom a zároveň je aj naším najlepším bežcom na lyžiach, čo sa mu podarilo dokázať vo februári,“* zhodnotila **Jana Gantnerová, športová riaditeľka Špeciálnych olympiád Slovensko.** Jakub Kriššák (25) z Malužinej bude spolu s Michalom Štubňom (27) z Bratislavy reprezentovať Slovensko aj na Svetovej letnej špeciálnej olympiáde v Abu Dhabí 2019.

**O organizácii Special Olympics International**

Špeciálne olympiády sú inkluzívnou organizáciou využívajúcou šport a vzdelávanie, prostredníctvom ktorých sa každý deň na celom svete snaží posilniť postavenie ľudí s mentálnymi postihnutím. Celosvetová organizácia vznikla v roku 1968 a tento rok oslávi už 50. výročie založenia. Na Slovensku oslavujú Špeciálne olympiády tento rok 25. výročie založenia. Na celom svete v 170 krajinách športuje viac ako 5 miliónov osôb s mentálnym postihnutím. S podporou viac ako 1 milióna trénerov, učiteľov a dobrovoľníkov sa pripravuje viac ako 108 000 súťaží ročne v 32 druhoch olympijských športov.

Viac informácií o Špeciálnych olympiádach nájdete na [www.specialolympics.org](http://www.specialolympics.org). a na [www.specialolympics.sk](http://www.specialolympics.sk), taktiež na instagrame a facebooku specialolympicsslovakia.